SK Úradný vestník Európskej únie C 317/103

Stanovisko Európskeho hospodárskeho a sociálneho výboru na tému „Návrh nariadenia Európskeho parlamentu a Rady, ktorým sa mení a dopĺňa nariadenie (ES) č. 1321/2004 o štruktúrach riadenia európskych programov satelitnej rádiovej navigácie“

[KOM(2009) 139 v konečnom znení – 2009/0047 (COD)]

(2009/C 317/19)

Spravodajca: pán MCDONOGH

Európska rada sa 21. apríla 2009 rozhodla podľa článku 156 Zmluvy o založení Európskeho spoločenstva prekonzultovať s Európskym hospodárskym a sociálnym výborom

„Návrh nariadenia Európskeho parlamentu a Rady, ktorým sa mení a dopĺňa nariadenie (ES) č. 1321/2004 o štruktúrach riadenia európskych programov satelitnej rádiovej navigácie“

KOM(2009) 139 v konečnom znení – 2009/0047 (COD).

Odborná sekcia pre dopravu, energetiku, infraštruktúru a informačnú spoločnosť poverená prípravou návrhu stanoviska výboru v danej veci prijala svoje stanovisko26. júna 2009. Spravodajcom bol pán McDONOGH.

Európsky hospodársky a sociálny výbor na svojom 455. plenárnom zasadnutí 15. a 16. júla 2009 (schôdza z 15. júla) prijal 174 hlasmi za, pričom žiadny člen nehlasoval proti a 5 sa hlasovania zdržali, nasledujúce stanovisko:

1. Závery a odporúčania

1.1. Dôrazne podporujeme návrhy Komisie, pretože právne predpisy, ktoré boli schválené v roku 2004, sú už pravdepodobne veľmi zastarané.

1.2. Bezpečnosť systémov má rozhodujúci význam a je potrebné prijať opatrenia zamerané proti hackerom.

1.3. Keďže riadiacu štruktúru tvoria civilní zamestnanci, je z bezpečnostných dôvodov nutné kontrolovať ich spoľahlivosť. Zamestnanci by si mali uvedomovať svoju veľkú zodpovednosť voči konečným užívateľom a zaisťovať kontinuitu a spoľahlivosť služby.

1.4. Cena pre užívateľov musí byť konkurencieschopná v porovnaní s podobnými systémami.

1.5. Je dôležité, aby Európska únia nebola závislá na iných poskytovateľoch, ktorí by mohli systémy svojvoľne vypnúť resp. monitorovať činnosť konečných užívateľov na komerčné alebo vojenské účely.

1.6. Občanom EÚ treba program Galileo dôkladne vysvetliť, aby mohli plne využívať jeho potenciál, a preto, že priamo alebo nepriamo ovplyvní životy väčšiny občanov, od pilotov až po baníkov a farmárov.

1.7. EHSV by mal byť v rôznych fázach rozhodovania konzultovaný o pokroku dosiahnutom v oblasti implementácie tohto projektu.

1.8. EHSV podporuje financovanie európskych programov globálnych navigačných satelitných systémov (GNSS) a zdôrazňuje, že na zabezpečenie ich úspechu treba zaistiť viacročné financovanie.

1.9. Úloha EHSV by mala byť uznaná. Programy GNSS majú priamy dosah na občanov a EHSV by mal byť v plnej miere informovaný a konzultovaný. Galileo rozvíjajú a riadia civilisti a je potrebné zabezpečiť transparentnosť. Európska komisia by mala naďalej konzultovať EHSV, pretože hlavné otázky spojené s bezpečnosťou, právami jednotlivcov a ochranou súkromia sa objavia neskôr.

2. Úvod

2.1. EHSV už v súvislosti s programom Galileo prijal niekoľko stanovísk (1).

2.2. Je dôležité čo najskôr rozbehnúť program Galileo, aby Európa mala, podobne ako USA, k dispozícii svoj vlastný satelitný navigačný systém a nebola z hľadiska dodávania týchto služieb závislá od iných.

2.3. Z hľadiska jednotlivých členských štátov to pomôže zvýšiť bezpečnosť a z komerčného hľadiska bude Galileo predstavovať zdroj príjmov. Malo by to umožniť zavedenie na trh a vytvoriť cenný zdroj výnosov.

2.4. EHSV by mal v spojitosti s týmto právnym predpisom, ktorý je bezodkladne potrebný, Komisiu v plnej miere podporiť.

3. Všeobecné pripomienky k európskym programom GNSS

3.1. Je dôležité, aby EÚ bola nezávislá od iných významných poskytovateľov globálnych satelitných služieb. Galileo však bude účinnejší na svetovom trhu a EGNOS bude dopĺňať iné systémy a zlepší kvalitu informácií.

3.2. Galileo tiež ponúka prístup do vesmíru niektorým členským štátom, ktoré by sa inak do skúmania vesmíru nezapájali. Programy GNSS by tiež mali byť dobre spropagované na verejnosti, vďaka čomu by sa zlepšil obraz EÚ v očiach verejnosti a zabezpečil úspech programov. Je nevyhnutné rozvíjať aktivity zamerané na zvyšovanie povedomia o prínosoch európskych programov GNSS, aby verejnosť mohla v plnej miere využiť nové príležitosti.

3.3. Európske programy GNSS môžu mať pozitívny vplyv na politiku EÚ v iných oblastiach.

3.4. Mal by sa podporovať výskum v tejto oblasti.

4. Konkrétne pripomienky

4.1. Nariadenie (ES) č. 1321/2004 je potrebné jasne a rýchlo zmeniť a doplniť z týchto dôvodov:

— Súčasná situácia, ktorá sa vyznačuje koexistenciou dvoch čiastočne si protirečiacich právnych noriem – nariadenia (ES) č. 1321/2004 a nariadenia (ES) č. 683/2008 – nie je z právneho hľadiska uspokojivá.

— Hoci nariadenie (ES) č. 683/2008 ustanovuje, že Komisia riadi všetky otázky súvisiace s bezpečnosťou systémov, zároveň poveruje úrad pre dohľad úlohou zabezpečovať bezpečnostnú akreditáciu. Presná úloha úradu v oblasti bezpečnosti a akreditácie sa musí rýchlo objasniť.

4.2. Touto zmenou a doplnením nariadenia sa Európskej vesmírnej agentúre určujú tieto ciele:

— riadiť bezpečnostnú akreditáciu: agentúra iniciuje a monitoruje vykonávanie bezpečnostných postupov a uskutočňuje audity bezpečnosti európskych systémov GNSS,

— prispievať k príprave uvádzania európskych systémov GNSS na trh vrátane vypracovania potrebnej analýzy trhu,

— prevádzkovať bezpečnostné stredisko Galileo.

4.3. Hodnotenie ex-ante sa uskutočnilo pri zriadení agentúry v roku 2004.

4.4. Cieľom tejto zmeny a doplnenia nariadenia o agentúre je vziať do úvahy ponaučenia získané zo skúseností s riadením agentúry a z jej prínosu a úlohy v európskych programoch satelitnej navigácie.

4.5. Je teda nutné vytvoriť nový rámec verejného riadenia. Nariadenie (ES) č. 683/2008:

— ustanovuje prísne rozdelenie právomocí medzi Európske spoločenstvo zastúpené Európskou komisiou, úrad pre dohľad a Európsku vesmírnu agentúru,

— poveruje Komisiu riadením programov,

— presne vymenúva úlohy, ktorými bol poverený úrad pre dohľad.

4.6. Vybudovanie systémov satelitnej navigácie nie je možné uspokojivo dosiahnuť na úrovni členských štátov, keďže tento cieľ presahuje finančné a technické možnosti jednotlivých štátov. Úspešne uskutočnenie európskych programov GNSS (Galileo a EGNOS) možno preto najlepšie dosiahnuť na úrovni Spoločenstva.

V Bruseli 15. júla 2009 Predseda Európskeho hospodárskeho a sociálneho výboru Mario SEPI

(1) Ú. v. EÚ C 256, 27.10.2007, s. 73-75.

Ú. v. EÚ C 256, 27.10.2007, s. 47.

Ú. v. EÚ C 324, 30.12.2006, s. 41-42.

Ú. v. EÚ C 221, 8.9.2005, s. 28.